
			Un heroi juvenil

			Des que el 1876 Mark Twain va publicar Les aventures de Tom Sawyer, aquesta obra ha estat una de les lectures favorites dels nens i adolescents, que s’identifiquen immediatament amb el personatge i el converteixen en el seu heroi. En la novel·la s’expliquen les aventures d’en Tom, un noi noble, però molt entremaliat, que fa campana a l’escola, s’escapa de casa seva, juga a bandits i pirates, i també s’enamora. Al principi, vol ser un rebel, com el seu amic Huck Finn, a qui enveja perquè fa una vida en completa llibertat, al marge de la gent que l’envolta. Però al llarg de l’obra, en Tom va madurant, ja que creix, i no pas en edat —en la novel·la amb prou feines passa un estiu—, sinó en responsabilitat, ja que es veurà obligat a prendre decisions importants, que l’aniran situant en el món dels adults. Al principi s’enfronta a les regles d’aquest nou món, però al final comprèn que són les que li permetran trobar el seu lloc, i fins i tot triomfar, en la societat, així com ser acceptat per tots els individus que en formen part.

			I davant d’en Tom, però no oposat a ell, trobem, en efecte, l’altre gran personatge de l’obra, en Huckleberry Finn, que es resisteix a abandonar la infància i sembla no voler créixer, perquè fer-ho comporta uns compromisos i unes obligacions que no vol acceptar. Però com que la societat rebutja els desposseïts, en Tom se les empescarà perquè en Huck surti del món de fantasia propi de la infància. No obstant això, en Huck no té la maduresa d’en Tom i la decisió final que pren no suposa un pas cap a l’edat adulta, per la qual cosa és provisional. L’autor es reserva la conclusió de la seva vida per a un llibre següent, Les aventures de Huckleberry Finn (1884), considerat no solament com el millor dels seus títols, sinó com una de les millors obres de la literatura nord-americana.

			Més que aventures

			Les aventures de Tom Sawyer és un magnífic estudi social com correspon al realisme, moviment literari en què s’inclou. Mark Twain transforma el poblet de Sant Petersburg, a l’estat de Missouri, on l’obra es desenvolupa, en el símbol de la seva nació, els Estats Units, i passa revista a la classe mitjana, a la qual ell pertany, amb les seves virtuts i els seus defectes, així com a les seves institucions bàsiques, amb els seus encerts i els seus errors: la família, l’escola, l’església, la justícia, la comunitat…

			Twain posa en un plat de la balança els beneficis i els costos de viure en la societat i en l’altre, la llibertat i la independència de l’individu que rebutja les seves normes i es margina. L’home és un ésser sociable —ens ve a dir— i no pot viure aïllat, així que, malgrat que pot semblar que en la soledat ha trobat el seu paradís, acaba trobant a faltar els seus semblants. En aquest sentit, els episodis de l’illa de Jackson i de la cova són molt significatius i adquireixen valor de vertaders símbols. I tota aquesta reflexió sobre les edats de l’ésser humà i el funcionament de la societat, Mark Twain la fa d’una manera molt subtil, envoltant-la en un marc aparentment intranscendent com és el de l’amistat infantil, amb els seus jocs i aventures, amb la qual cosa, en anar saltant d’un pla a un altre, es barregen i es complementen els contraris: adolescència, maduresa; diversió, responsabilitat; jocs, obligacions; aïllament, societat; món imaginari o literari, vida real.

			Quant al gènere literari de l’obra, som davant d’una novel·la realista, és a dir, que pretén reflectir la societat en la qual l’autor viu de la forma més objectiva i fidel possible. L’escriptor es converteix en un observador i recull en la seva obra el que veu i sent; però no es conforma amb això, sinó que, adoptant el punt de vista d’un déu, coneix els éssers que ell ha inventat perfectament: el que senten, el que pensen, el que desitgen, el que somien; és a dir, el seu present, el seu passat i, de vegades, avancen fins al seu futur, amb la qual cosa el món que crea ens arriba a fer la sensació que realment existeix i que nosaltres en formem part. Això és el que s’anomena en literatura «versemblança», és a dir, que si la història que explica no és vertadera, podria ser-ho. És cert que Mark Twain inclou en la seva novel·la moltes experiències personals i molts records de la seva infància; de fet, diu en el seu pròleg que els dos personatges principals —en Tom i en Huck— van ser trets de la realitat, i també és real l’entorn geogràfic del gran riu Mississipí, on ell realment va viure.

			Com tota novel·la, inclou tots els tipus de recursos que li són propis: la narració en tercera persona i en passat, la descripció de persones, llocs i objectes i el diàleg directe dels seus personatges, als quals ens acostem com si fossin persones de carn i os, i com a persones reals s’expressen, amb un llenguatge que s’adequa a la condició social de cada un. Aquest és un altre tret essencial de la novel·la realista.

			Finalment, quant a la intenció amb què l’autor va escriure el llibre, ell mateix ens ho diu en el prefaci: entretenir els nens i els grans i fer recordar a aquests últims la seva infància. Ara bé, és innegable que, juntament amb aquest objectiu, la bona literatura de tots els temps pretén ensenyar o educar, o sigui, enviar un missatge al lector. I ja ho hem dit: embolicat en la vestimenta aparentment divertida dels jocs dels nens, l’autor ens retrata la seriosa realitat de l’època i ens porta a meditar sobre els mecanismes que fan funcionar la societat, amb la idea que ens plantegem si aquests són vàlids o han de ser modificats per aconseguir una felicitat més gran de l’individu que hi viu.

			Aquesta edició

			L’obra que presentem és una traducció i una adaptació del text original. No és, per tant, una versió íntegra, però sí que podem dir que s’hi recullen els episodis essencials, així com el significat i la intenció amb els quals l’autor la va escriure.

			Prefaci

			A la meva esposa

			La majoria de les aventures recollides en aquest llibre van passar realment; una o dues van ser experiències personals; la resta, de companys meus de l’escola. En Huck Finn està agafat de la realitat; en Tom Sawyer també, però no d’un sol individu, sinó de la combinació dels trets de tres nois als quals vaig conèixer i a partir dels quals he creat el personatge.

			Les velles supersticions referides pervivien entre els nens i els esclaus durant l’època d’aquesta història, és a dir, fa trenta o quaranta anys.

			Encara que el meu llibre pretén principalment entretenir els nens i les nenes, espero que no serà rebutjat per les persones grans, ja que una de les meves intencions ha estat que els adults no oblidin que una vegada ells també van ser nens i que recordin amb gust com sentien, pensaven i parlaven i en quines curioses peripècies es van veure embolicats.

			L’AUTOR
Hartford, 1876

		

	
		
			CAPÍTOL I

			En Tom juga, es baralla i s’amaga

			–Tom!

			Ningú no respon.

			—Tom!

			No hi ha resposta.

			—Em pregunto què deu estar fent. Ei, Tom!

			Silenci.

			L’anciana es va abaixar les ulleres i va mirar per sobre d’aquestes per l’habitació. Després, va alçar la veu i va dir:

			—D’acord, t’asseguro que quan t’agafi, et…

			I abans d’acabar la frase, ja s’havia ajupit i donava cops d’escombra a sota del llit, esbufegant en respirar. L’únic que va trobar allà va ser el gat.

			—Amb aquest noi mai no he vist una cosa igual!

			Va anar cap a la porta i va mirar entre les tomaqueres i les plantes del jardí. Ni rastre d’en Tom. Així que va tornar a cridar:

			—Toooom!

			A l’instant, va sentir un lleuger soroll darrere d’ella i es va girar just a temps per atrapar el nen, que passava volant.

			—Ah, ets aquí! Com és possible que no se m’hagi ocorregut mirar a l’armari! Què hi feies, allà? Mira’t les mans i la boca. Què hi tens?

			—No ho sé, tia.

			—Ah! És melmelada. T’he dit quaranta vegades que si no deixes la melmelada t’estomacaré. Dóna’m el corró.

			I en el moment en què l’alçava, en Tom es va escapolir. Va saltar la tanca i va desaparèixer. La tia Polly va quedar bocabadada, primer sorpresa i després va començar a riure. «Que el pengin!», va pensar. «No n’aprendré mai, amb aquest noi; amb totes les malifetes que m’ha fet, hauria d’estar més atenta. Però ell, amb els seus estratagemes, sap com fer-me enfadar i després com fer-me riure. Una altra vegada me l’ha jugat. I jo no sóc capaç de pegar-li. Déu sap que no ho estic fent bé amb ell i em rosega la consciència, però és el fill de la meva germana i ella és morta. Què puc fer? Ara, aquest cop sí, perquè aquesta tarda farà campana i demà dissabte l’hauré de castigar i fer-lo treballar quan tots els nens descansen. Ho he de fer, és el meu deure, perquè si no, en lloc d’educar-lo, li causaré la ruïna.»

			En Tom va fer campana i es va divertir molt. Va tornar a casa amb el temps just per ajudar en Jim, el nen de color, a tallar la llenya. En Sid, el germanastre d’en Tom, era un noi tranquil, no era mogut com ell, i ja havia fet la seva feina: recollir les estelles per al foc. Mentre sopaven, la tia Polly, que es creia amb un talent especial per a la diplomàcia, va iniciar l’interrogatori:

			—Tom, aquesta tarda feia molta calor, oi?

			—Sí, tia.

			—Sí; moltíssima. No t’hauria agradat anar a nedar?

			En Tom va sospitar el que la seva tia pretenia i va sentir una mica de por; però va mirar-la a la cara i va dir:

			—No; bé, no gaire —i va respondre amb tanta tranquil·litat que la tia Polly no va veure que la pogués convèncer del contrari. Així que va haver de deixar-lo.

			—Caram! Doncs juraria que te n’havies anat a nedar i que havies fet campana. Perdona’m, Tom.

			En Sid s’havia empipat en veure com en Tom s’havia sortit amb la seva. No es resistia a no parlar, però en Tom, abans de sortir, el va advertir:

			—Siddy, si se t’acut… et clavo una pallissa.

			Al cap de dos minuts, ja s’havia oblidat de l’assumpte i anava carrer avall assajant una nova forma de xiular que li havia ensenyat un negre. Les tardes d’estiu eren llargues, encara no s’havia fet fosc. De sobte, en Tom va veure venir un foraster, un noi una mica més alt que ell. Un nouvingut, de qualsevol edat o sexe, era una novetat en aquell poblet de Sant Petersburg. El noi anava molt ben vestit, barret, jaqueta, pantalons…, fins i tot portava sabates, i això que només era divendres, i no pas diumenge. Tenia un aire de ciutat que molestava en Tom; es van aturar davant per davant, sense parlar, però mirant-se fixament. En Tom va dir:

			—Com et dius?

			—No n’has de fer res.

			—Quin barret que portes!

			—Atreveix-te a prendre-me’l.

			I després d’una pausa es van acostar, espatlla amb espatlla. En Tom va continuar:

			—Vés-te’n d’aquí!

			—Vés-te’n tu.

			—Doncs d’aquí no passaràs. —I en Tom va traçar amb el peu una ratlla a terra.

			—Sí que passo.

			—Puc clavar-te una pallissa.

			—M’agradaria veure com ho intentes!

			—Quan vulgui puc fer-ho.

			—No pots.

			—Sí, sí que puc.

			En un instant els dos nois van rodolar per terra, agafats com dos gats i rebolcant-se per la sorra, estirant-se els cabells i destrossant-se la roba. Es van cobrir de pols i de glòria. Al final, el foraster va sortir vençut i plorant; en Tom el va moldre a cops de puny. Quan va arribar a casa era molt tard; va pensar que la seva tia Polly no el sentiria si entrava per la finestra, però no va ser així, i quan ella el va veure en l’estat en què venia, va decidir castigar-lo i enviar-lo a treballar l’endemà.

		

	
		
			CAPÍTOL II

			L’enginyós escalador

			El matí d’aquell dissabte d’estiu va arribar brillant, fresc i ple de vida. Hi havia alegria als cors i es reflectia a les cares i als llavis. Els arbres estaven florits i la seva aroma omplia l’aire. El turó de Cardiff, més enllà del poble, estava verd de vegetació i convidava, com una terra de plaer, al repòs i al somni.

			En Tom va aparèixer a la vorera amb una galleda de calç i una brotxa de mànec llarg. Va examinar la tanca i tota la seva alegria va esdevenir profunda tristesa: eren trenta iardes1 de llarg per nou peus d’altura. Va sospirar. Va sucar la brotxa i la va passar pels taulons, va repetir l’operació una vegada i una altra; va comparar la insignificant part emblanquinada amb l’enormitat de la tanca i es va asseure afligit a sota d’un arbre. Va venir en Jim, que anava a la font a buscar aigua; per a en Tom aquesta feina havia estat sempre odiosa, però ara es recordava de la quantitat de nois i noies que s’ajuntaven allà, blancs, mulats i negres, que parlaven, jugaven, es barallaven. En Jim mai no tornava abans d’una hora, i això que amb prou feines era a cent cinquanta iardes.

			En Tom li va dir:

			—Jim, jo portaré l’aigua si tu pintes una mica.

			—No puc, amo Tom —va contestar en Jim—, la senyora m’ha demanat que no m’entretingués i que si l’amo Tom em demanava que emblanquinés no l’escoltés i anés a la meva.

			—Oh, no li facis cas; té aquesta manera de parlar. A més, ella no se n’assabentarà.

			—Ai! No m’atreveixo, amo Tom, la vella mestressa em tallarà el cap. Sí, de debò que ho farà.

			—Ella mai no faria una cosa així! Ella ho diu, però d’això a fer-ho… Mira, Jim, et donaré una bala, una de blanca.

			En Jim va començar a dubtar; l’atracció era molt forta, però també la por que tenia de la tia Polly. Així doncs, se’n va anar i en Tom va continuar emblanquinant. Va començar a pensar en els plans que havia fet per a aquell dia i també que començarien a passar els nois que se n’anaven d’excursió i se’n riurien en veure’l treballar. Va reunir totes les seves riqueses —bales, trossos de joguines i altres menudalles—, prou coses per canviar, potser, una feina per una altra, però no per comprar mitja hora de llibertat. Malgrat tot, ho havia d’intentar.

			Va passar en Ben Rogers, que venia fent de vaixell de vapor pel mig del carrer —«Xu-xu-xu!»—, amb la seva gran roda que movia a paletades l’aigua i la seva campana —«Ding-dong! Ding-dong!»—, que avisava que anava a atracar.

			—Hi, hi! Hola, col·lega! Tens feina, oi?

			—Ah! Hola, Ben! Ets tu? No t’havia vist.

			—Me’n vaig a nedar. T’agradaria, oi? Però, és clar, has de treballar.

			—D’això, en dius treballar? I ara! M’encanta. Un no té l’oportunitat de pintar una tanca cada dia.

			En Ben va observar com ho feia en Tom. Aquest movia la brotxa per darrere i per davant, s’aturava a veure l’efecte, afegia un toc aquí i allà i la cosa començava a adquirir cada vegada més interès per a en Ben. Finalment, va dir:

			—Tom, deixa’m emblanquinar una estona.

			—No, la tia Polly vol que es faci molt bé. En Jim va voler fer-ho i no el va deixar. En Sid també va voler i tampoc no el va deixar. I si fas malbé la tanca?

			—Ja ho faré amb cura. Mira, si em deixes fer-ho, et donaré una poma.

			De mala gana li va donar la brotxa i mentre el vaixell de vapor Gran Missouri suava al sol, en Tom es va asseure a l’ombra planejant la matança de més innocents. Després d’en Ben, s’hi van acostar en Billy Fisher, en Johnny Miller i molts altres nois. Tots començaven amb burles, però es quedaven a emblanquinar a canvi de foteses diverses —un estel, un rodet, sis coets, un soldat de plom, un collaret de gos, etc.—, que van augmentar les pertinences d’en Tom.

			Al final del dia, la feina havia quedat enllestida i si no arriba a

